Βεατρίκη της Υόρκης

Η **Πριγκίπισσα Βεατρίκη, κα. Εντοάρντο Μαπέλλι Μότζι** (*Princess Beatrice, Mrs Edoardo Mapelli Mozzi*, γενν. 8 Αυγούστου 1988) είναι κόρη του Ανδρέα, Δούκα της Υόρκης και της Σάρα, Δούκισσας της Υόρκης. 

Είναι ένατη στη γραμμή διαδοχής για τον βρετανικό θρόνο μετά τον εξάδελφό της Ουίλλιαμ, Πρίγκηπα της Ουαλίας, τα ανίψια της, Γεώργιο, Καρλόττα και Λουδοβίκο της Ουαλίας, τον εξάδελφό της Χάρρυ, Δούκα του Σάσσεξ, τα ανίψια της Άρτσι και Λίλιμπετ και τον πατέρα της Δούκα της Υόρκης, ενώ αποτελεί το πέμπτο εγγόνι της Ελισάβετ Β΄ του Ηνωμένου Βασιλείου. 

Η Βεατρίκη εργαζόταν στην εταιρεία Sony Pictures Television από τον Ιανουάριο του 2014 έως τον Ιανουάριο του 2015.

## Βιογραφία

### Πρώιμος βίος
Η *Βεατρίκη Ελισάβετ Μαρία* γεννήθηκε στις 8 Αυγούστου 1988 στο Νοσοκομείο Πόρτλαντ του Λονδίνου. Είναι το πρώτο παιδί του Πρίγκιπα Ανδρέα, Δούκα της Υόρκης, και της πρώην συζύγου του Σάρα, Δούκισσας της Υόρκης. Βαπτίστηκε στο Βασιλικό Παρεκκλήσι του Παλατιού του Αγίου Ιακώβου στις 20 Δεκεμβρίου 1988. Οι ανάδοχοί της ήταν ο Ντέηβιντ Άρμστρονγκ-Τζόουνς (ξάδελφος του πατέρα της), η Τζέην Ντώνεϋ, ο βαρόνος Πήτερ Παλούμπο, η Γκαμπριέλ Γκρήναλ και η Κάρολυν Κόττρελ. Ονομάστηκε *Βεατρίκη* προς τιμήν της πριγκίπισσας Βεατρίκης του Ηνωμένου Βασιλείου, κόρης της βασίλισσας Βικτώριας, *Ελισάβετ* προς τιμήν της γιαγιάς της Ελισάβετ Β΄ και *Μαρία* προς τιμήν της προ-προγιαγιάς της Μαρίας του Τεκ. Έχει μια μικρότερη αδελφή, την Ευγενία (γενν. 1990).

### Εκπαίδευση
Η Βεατρίκη ξεκίνησε την σχολική της εκπαίδευση στο σχολείο Άπτον Χάους του Ουίνδσορ το 1991 και αργότερα από το 1995 στο σχολείο Κάουορθ Παρκ. Στη συνέχεια, κατά το διάστημα 2000-2007 φοίτησε στο σχολείο Σαιντ Τζόρτζ του Άσκοτ.

Τον Σεπτέμβριο του 2008 ξεκίνησε τις σπουδές της στην Ιστορία στο Γκόλντσμιθς του Πανεπιστημίου του Λονδίνου, από το οποίο αποφοίτησε το 2011 με πτυχίο στην Ιστορία και την Ιστορία των Ιδεών.

Το 2015 η Βεατρίκη ξεκίνησε οικονομικές σπουδές στις Ηνωμένες Πολιτείες. Ωστόσο η διάρκεια και η τοποθεσία των σπουδών της δεν έχουν γνωστοποιηθεί ακόμη.

### Προσωπικά ενδιαφέροντα
Η Βεατρίκη έχει ενεργή δράση σε διάφορα φιλανθρωπικά και κοινωνικά πεδία της Βρετανίας. Το 2002 επισκέφθηκε οροθετικά παιδιά στη Ρωσία και, έπειτα, στη Βρετανία υποστήριξε τις οργανώσεις *Springboard for Children* και *Teenage Cancer Trust*. Το καλοκαίρι του 2008 εργάστηκε εθελοντικά ως βοηθός πωλήσεων σε κατάστημα της εταιρείας Selfridges. Τον Απρίλιο του 2010 αγωνίστηκε στον Μαραθώνιο του Λονδίνου, προκειμένου να συγκεντρωθούν χρήματα για την οργάνωση *Children in Crisis*, και θεωρείται το πρώτο μέλος της Βρετανικής Βασιλικής Οικογένειας που τον ολοκλήρωσε.

Έχει επίσης ασχοληθεί με την κινηματογραφική βιομηχανία και ήταν το πρώτο μέλος της βασιλικής οικογένειας που εμφανίστηκε σε μια ταινία που δεν ήταν ντοκιμαντέρ, όταν συμμετείχε στην ταινία *The Young Victoria* του 2009. Ο ρόλος της, ωστόσο, ήταν μικρός και περιοριζόταν στην εμφάνισή της σε ορισμένες σκηνές.

### Προσωπική ζωή και οικογένεια
Στις 26 Σεπτεμβρίου 2019 ανακοινώθηκε ο αρραβώνας της με τον ιταλικής καταγωγής επιχειρηματία Εντοάρντο Μαπέλλι Μότζι.Ο γάμος τους ανακοινώθηκε αρχικά για τις 29 Μαΐου του 2020, αλλά αναβλήθηκε λόγω της πανδημίας του κορωνοϊού και τελικά τελέστηκε στις 17 Ιουλίου 2020 στο Βασιλικό Παρεκκλήσιο των Αγίων Πάντων, στο Ουίνδσορ, σε ιδιωτική τελετή.

Στις 19 Μαΐου 2021 το Παλάτι του Μπάκιγχαμ ανακοίνωσε ότι η πριγκίπισσα Βεατρίκη και ο σύζυγός της  περιμένουν το πρώτο τους παιδί το φθινόπωρο του ίδιου έτους. Στις 18 Σεπτεμβρίου 2021 γεννήθηκε η κόρη του ζεύγους, η Σιέννα Ελίζαμπεθ Μαπέλλι Μότζι.  

Μαζί με το ζεύγος μεγαλώνει και ο γιος του Μαπέλλι Μότζι, Κρίστοφερ Γουλφ, από την προηγούμενη σχέση του με την αρχιτέκτονα Ντάρα Χουάνγκ. 

### Επίσημα καθήκοντα

Η πριγκίπισσα Βεατρίκη έχει δώσει το παρών σε μια σειρά από επίσημες εκδηλώσεις, όπως στην ετήσια εκδήλωση Trooping the Colour και τους εορτασμούς για τα ογδοηκοστά γενέθλια της γιαγιάς της, βασίλισσας Ελισάβετ. Τον Απρίλιο του 2011 ήταν παρούσα στο γάμο του Πρίγκιπα Ουίλλιαμ και της Κάθριν Μίντλτον, στον οποίο φορούσε ένα ιδιόρρυθμο καπέλο. Αργότερα, το συγκεκριμένο καπέλο το πούλησε για  £81.000 στερλίνες στο eBay, τις οποίες δώρησε για φιλανθρωπικό σκοπό στη Unicef και την οργάνωση *Children in Crisis*.

Στις 5 Απριλίου 2012 η Βεατρίκη συνόδευσε την γιαγιά της Βασίλισσα Ελισάβετ και τον παππού της Φίλιππο, Δούκα του Εδιμβούργου, στη λειτουργία της Μεγάλης Πέμπτης στο Γιορκ. Τον Νοέμβριο του 2012 έγινε η πρώτη βασιλική προστάτις της Μουσικής Κοινότητας της Υόρκης.  και κατόπιν, Τον Απρίλιο του 2013, έγινε επίσης προστάτις του κέντρου δυσλεξίας *Helen Arkell*.

## Τίτλοι
***8 Αυγούστου 1988 - 17  Ιουλίου 2020**: *Η Αυτής Βασιλική Υψηλότητα* Πριγκίπισσα Βεατρίκη της Υόρκης
***17 Ιουλιου 2020 - σήμερα**: *Η Αυτής Βασιλική Υψηλότητα* Πριγκίπισσα Βεατρίκη της Υόρκης, Κα. Εντοάρντο Μαπέλλι Μότζι

## Εικόνες

Αρχείο:Princesses Beatrice and Eugenie.JPG|Η Βεατρίκη (δεξιά) με την αδελφή της, Ευγενία (2013).




## Παραπομπές


## Εξωτερικοί σύνδεσμοι
* Profile at the Official Website of The Duke of York
* Princess Beatrice reveals secrets
* Illustrated biography of Princess Beatrice
* Princess Beatrice joins race to be first across Olympic finish line (2012 Olympic games)
* 

Κατηγορία:Οίκος Ουίνδσορ
Κατηγορία:Βρετανίδες πριγκίπισσες